open-index/open-wikipedia-markdown huggingface dataset:
Sild Çanakkale 1915

**Sild Çanakkale 1915** (türgi 1915 Çanakkale Köprüsü) on maailma pikima sildeavaga rippsild Türgis. Sild on ehitatud üle Dardanellide väina ja ühendab Aasia ja Euroopa kontinente.

Sildeava pikkus on 2023 meetrit. Seda on rohkem kui Jaapanis asuval Akashi-Kaikyō sillal, mille pikim sildeava on 1991 meetrit.

Silla ehitamist on nähtud ka osana Türgi presidendi Recep Tayyip Erdoğani suurte taristuprojektide poliitikast, mida ta on rakendanud juba peaministri ametis olemisest saati. Poliitika siht on võimendada Türgi majandust ja tuua rahva silme ette käegakatsutavaid saavutusi.

Silla ehitas Türgi ja Lõuna-Korea ettevõtete konsortsium ning projekt läks kokku maksma 2,5 miljardit eurot. Erdoğan avas silla pidulikult 18. märtsil 2022, mis langes kokku 107 aasta möödumisega Osmanite vägede merevõidust Briti ja Prantsuse vägede üle Gallipoli lahingus. Erdoğan ütles kõnes, et sild "hoiab elus Dardanellide märtrite mälestust".

## Galerii


Fail:1915 Çanakkale Bridge2.JPG|Çanakkale 1915 (2025)
Fail:1915 Çanakkale Bridge 2.jpg|Sild autoteelt (2024)
Fail:Çanakkale 1915 Bridge.jpg|Sild 2024. aastal
Fail:1915 Çanakkale Bridge at night view.jpg|Sild öösel


## Viited
Haapsalu Maarja Magdaleena (Neeva Aleksandri) Kogudus

**Haapsalu Maarja Magdaleena (Neeva Aleksandri) kogudus** on Eesti Kristlik Õigeusu Kiriku kogudus Haapsalus. 

Õigeusu kogudus Haapsalus asutati 1. veebruaril 1836. 

Esimene õigeusu kirik ehitati Haapsallu 1756. aastal, mis pühitseti Pühale Kolmainule. 

1845. aasta 22. juulil pühitseti uue kiriku nurgakivi. Uus kirik pühitseti 21. juulil 1852 pühale apostlisarnasele salvitoojale Maria Magdaleena nimele. 

1869. aastal hakkas koguduse juures tegutsema õigeusu kihelkonnakool. 

1896. aastal valmis Haapsalu vanal kalmistul kabel, mis pühitseti püha Neeva Aleksandri auks. Mõne aasta pärast ehitati kabel ümber abikirikuks. Kalmistukirikut kasutati külmal ajal teenistuspaigana ning aasta läbi matmiskirikuna. 

Kuni 1962. aastani kasutas kogudus mõlemat kirikuhoonet. Samal aastal tuli võimude poolt korraldus sulgeda kalmistukirik, mis jäi kaheks aastaks kasutuseta. Vältimaks kiriku rüüstamist, viidi kiriku sisustus Kiviõli kirikusse, kus see asub tänaseni. Samal ajal jätkati teenimist peakirikus Promenaadil. 

1964. aasta augustis tuli korraldus sulgeda peakirik. Nüüd pakuti kogudusele võimalust taas kasutada teenistuspaigana kalmistukirikut. Selle kohta sõlmiti vastav leping Haapsalu Linna TSN Täitevkomitee ja koguduse vahel. Ümberkolimine toimus 1964. aasta augustis-septembris. Kuna kirik oli kahe tühjaltoleku-aasta jooksul kannatada saanud, tehti kiire siseremont, mille käigus taastati ka kaunid laemaalingud. Seejärel sai kogudus kasutusse Aleksander Nevski kiriku ja sellest ajast on kogudus säilitanud topeltnime – **Maarja Magdaleena – Aleksander Nevski kogudus**. 

Tühjaks jäänud Maria-Magdaleena kirikut kasutas linn kommunaalosakonna laoruumina. 

1960.–1970. aastatel suleti peaaegu kõik Läänemaa õigeusu pühakojad: Mäemõisa, Väike-Lähtru, Kõmsi, Kullamaa (Silla), Vormsi, Lihula, Haapsalu Maria-Magdaleena. Ainsana lubati taasavada Haapsalu püha Neeva Aleksandri abikirik. 

Pärast Eesti Apostlik-Õigeusu Kiriku registreerimist Siseministeeriumis 1993. aastal tekkis peagi olukord, mil osa EAÕK kogudusi soovis taastada õigusjärgset EAÕK-d Konstantinoopoli patriarhaadi kanoonilises alluvuses. Nende hulgas ka osa Haapsalu koguduse liikmetest, kes kirjutasid vastavasisulise avalduse Siseministeeriumile. Selle tulemusena toimus koguduse kahestumine.  

1993. aastal eraldusid kogudusest need liikmed, kes tahtsid alluda Konstantinoopoli patriarhaadile, ja eraldujad panid aluse EAÕK Haapsalu Maarja Magdaleena kogudusele, mis kasutab Haapsalu Maria-Magdaleena kirikut. 

Moskva Patriarhaadi Eesti Õigeusu Kiriku Haapsalu Maarja Magdaleena (Neeva Aleksandri) kogudusele jäi kasutada püha Neeva Aleksandri kirik. 

2001. aastal remonditi kapitaalselt pühakoja altar ning 4. augustil 2001 õnnistas kiriku sisse Tallinna ja kogu Eesti metropoliit Kornelius. 

Koguduse arhiiv (meetrika ja kroonika) asub Tartu Ajalooarhiivis, säilik f.1884.

## Välislingid
* Koguduse veebileht
Claudio Baeza

**Claudio Andrés Baeza Baeza** (sündinud 23. detsembril 1993 Los Ángeleses) on Tšiili jalgpallur, kes mängib kaitsva poolkaitsjana Mehhiko kõrgliiga klubis Deportivo Toluca ja Tšiili jalgpallikoondises.

Aastatel 2012–2018 mängis ta Tšiili klubis Colo-Colo, kellega tuli kolm korda Tšiili meistriks. 2019. aasta esimeses pooles mängis ta Saudi Araabia kõrgliiga klubis Al Ahli. Aastatel 2019–2020 mängis ta Mehhiko kõrgliiga klubis Necaxa. Seejärel liitus ta Tolucaga.

Tšiili jalgpallikoondises tegi Baeza debüüdi 6. septembril 2019 sõprusmängus Argentina vastu. Ta kuulus Tšiili koondisse 2021. aasta Copa Américal, kuid üheski mängus ta seal väljakule ei pääsenud.

## Saavutused
* Tšiili Primera División (3): 2014–C, 2015–A, 2017-T
* Copa Chile: 2016
*Supercopa de Chile (2): 2017, 2018

## Viited
Enzo Roco

**Enzo Pablo Roco Roco** (sünninimi **Enzo Pablo Andía Roco**; sündinud 16. augustil 1992 Ovalles) on Tšiili jalgpallur, kes mängib keskkaitsjana Saudi Araabia kõrgliiga klubis Al-Tai ja Tšiili jalgpallikoondises.

Ta alustas klubikarjääri Tšiili klubis Universidad Católica, debüteerides Tšiili kõrgliigas 2011. aastal.

Hooajal 2014–2015 mängis ta Hispaania kõrgliigaklubis Elche ja 2015–16 samasse liigasse kuuluvas RCD Espanyolis. Aastatel 2016–2018 mängis ta Mehhiko kõrgliigaklubis Cruz Azul. Aastatel 2018–2021 mängis ta kolm hooaega Türgi kõrgliigas, esimesed kaks hooaega Beşiktaşes ja seejärel üks hooaeg Fatih Karagümrükis. 2021. aasta juulis naasis Roco Elchesse ja mängis seal kaks hooaega, kuni Elche hooaja 2022/23 järel Hispaania kõrgliigast välja kukkus.

2023. aasta juulis sõlmis ta lepingu Al-Taiga

Tšiili jalgpallikoondises debüteeris Roco 15. veebruaril 2012 mängus Paraguay vastu. Koondisekarjääri esimese värava lõi ta sama aasta 21. märtsil sõprusmängus Peruu vastu. Ta on kuulunud Tšiili koondisse 2016. aasta Copa América Centenariol, 2017. aasta FIFA konföderatsioonide karikaturniiril ja 2021. aasta Copa Américal.

## Viited
Gabriel Martinelli

**Gabriel Teodoro Martinelli Silva** (sündinud 18. juunil 2001 Guarulhoses) on Brasiilia jalgpallur, kes mängib ründajana Inglismaa Premier League'i klubis Arsenal ja Brasiilia jalgpallikoondises.

Aastatel 2010–2014 kuulus ta Corinthiansesse. Seejärel liitus ta Ituanoga. Martinelli läbimurdehooaeg oli 2019. aastal São Paulo osariigi meistrivõistlustel Campeonato Paulista, kui ta lõi kuus väravat ning valiti meistrivõistluste hooaja sümboolsesse koosseisu ja hooaja parimaks noormängijaks.

2019. aasta juulis sõlmis ta lepingu Arsenaliga. Inglismaa kõrgliigas debüteeris ta 11. augustil 2019 mängus Newcastle Unitedi vastu. Sama aasta 24. septembril lõi ta EFL Cup'i mängus kaks väravat Nottingham Foresti vastu. 3. oktoobril lõi ta kaks väravat UEFA Euroopa Liiga alagrupimängus Standard Liège vastu. Inglismaa kõrgliigas lõi ta esimese värava 9. detsembril 2019 mängus West Ham Unitedi vastu. Kokku jäi Martinelli arvele hooajal 2019–20 kümme väravat, sh kolm väravat Inglismaa kõrgliigas. 2020. aasta juulis sõlmis ta Arsenaliga uue nelja-aastase lepingu.

2020. aasta suveolümpiamängude jalgpalliturniiril võitis Martinelli Brasiilia olümpiavõistkonnaga kuldmedali. Veerandfinaalis lõi ta värava Egiptuse võistkonna vastu. Brasiilia jalgpallikoondises tegi ta debüüdi 24. märtsil 2022 MM-i valikmängus Tšiili vastu.

## Viited

## Välislingid
* Profiil Arsenal FC kodulehel
Bruno Guimarães

**Bruno Guimarães Rodriguez Moura** (sündinud 16. novembril 1997 Rio de Janeiros) on Brasiilia jalgpallur, kes mängib poolkaitsjana Inglismaa Premier League'i klubis Newcastle United ja Brasiilia jalgpallikoondises.

Ta alustas klubikarjääri Brasiilia klubis Audax. 2017. aasta mais läks ta laenule Brasiilia kõrgliiga klubisse Athletico Paranaense, kellega sõlmis aasta hiljem püsiva lepingu. 2018. aastal võitis ta Athletico Paranaensega Lõuna-Ameerika klubide karikavõistlused Copa Sudamericana ja Paraná osariigi meistrivõistlused ning 2019. aastal Brasiilia karikavõistlused. 2019. aastal valiti Guimarães Brasiilia kõrgliiga hooaja sümboolsesse koosseisu.

2020. aasta jaanuaris sõlmis ta nelja ja poole aasta pikkuse lepingu Prantsusmaa kõrgliiga klubiga Lyoni Olympique.

2022. aasta jaanuaris sõlmis ta lepingu Newcastle Unitediga. Inglismaa kõrgliigas lõi ta esimese värava sama aasta 10. märtsil mängus Southamptoni vastu.

2020. aasta suveolümpiamängude jalgpalliturniiril võitis Guimarães Brasiilia võistkonnaga kuldmedali. Brasiilia jalgpallikoondises tegi ta debüüdi 17. novembril 2020 mängus Uruguay vastu. Koondisekarjääri esimese värava lõi ta 29. märtsil 2022 MM-i valikmängus Boliivia vastu.

## Saavutused
;Athletico Paranaense
*Copa do Brasil: 2019
*Campeonato Paranaense: 2018
*Copa Sudamericana: 2018
*J.League Cup / Copa Sudamericana Championship: 2019

## Viited
Timuriidid

**Timuriidid** olid Pärsias, Afganistanis, Kesk-Aasias ja hiljem Indias tegutsenud turgi-mongoli päritolu valitsejadünastia, mis pani aluse Timuriidide impeeriumile ning Suurmogulite suurriigile. Dünastia on saanud nime usbekistunud mongoli barlassi hõimu ülikkonnast pärit oleva Timuri järgi, kes 1370. aastal pani oma sõjakäikudega aluse Timuriidide suurriigile. Timuriidide Impeeriumi ajastu lõppes 1507. aastal, aga India aladel püsisid Timuriidid kuni 19. sajandini võimul.

Timuriidide riigis oli valitsevaks kihiks mongoli-usbeki ülikkond, kes valdas maid sojurgali alusel. Dünastia keskuseks ning riigi algseks pealinnaks oli Samarqand, kuhu ehitati suuri hooneid (Bibi Hanumi mošee, Gur-Emir Timuri ja tema õpetaja Said Mir Baraka hauakamber) ja rajati aedu. Pärast Timuri surma jagunes riik mitmeks osaks, mida hakkasid valitsema tema neli poega ja ta pojapojad.Timuriidide riigi ülemvalitsejate võim (1409–1447 Šahruhh, 1447–1449 Ulugbek, 1458–1469 Abu Said, 1470–1506 Husain Baikara) oli enamasti nimeline ega takistanud riigi killunemist. Kõige kindlam oli Timuriidide võim Herātis ja Samarqandis, kus toimus 15. sajandi teisel poolel Timuriidide renessanss ning tadžiki ja usbeki kultuur õitsesid.

Timuriidide dünastia oli sunnitud ajaloolistelt Timuriidide Impeeriumi aladelt lahkuma 16. sajandi alguses. Aastal 1500 alustasid Timuriidide vastu sõda Šeibaniidid, mis päädis 1507. aastal Timuriidide keskuse Herāti vallutamisega. Timuriidide prints Bābur taandus Indiasse ja rajas 1526. aastal seal Suurmogulite riigi ehk India Timuriidide dünastia.

Timuriidid on jätnud suure mõju Usbekistanile ja Timurit peetakse üheks Usbeki rahvuskangelaseks. 

## Viited
Majandusõiguse ja Poliitika Instituut

**Majandusõiguse ja Poliitika Instituut** (MÕPI) oli eraülikool, mis tegutses Eestis detsembrist 1996 kuni maini 2001. 

Eraülikoolis õpetati majandust, õigust, poliitikat ja keskkonnakaitset Tallinnas, Viljandis ja Ida-Virumaal (Kohtla-Järvel, Sillamäel ja Narvas). Esimene instituudi rektor oli Jüri Kaljuvee.

Instituudis õppis ligikaudu 500 üliõpilast ja koolis töötas põhikohaga 25 õppejõudu, 15 teaduskraadiga õppejõust neli olid doktorid.

Majandusõiguse ja Poliitika Instituudi koolitusluba *(mis kehtis 2003. aasta 1. juulini)* tühistati haridusministri 28.05.2001 aastal käskkirjaga nr 212. Riikliku järelevalve käigus tuvastatud asjaoludest ning Tallinna linnakohtu registriosakonna ja justiitsministeeriumi registrikeskuse esitatud andmetest selgus, et Majandusõiguse ja Poliitika Instituudi koolitusluba oli esitatud ebaõigete andmete alusel olematule juriidilisele isikule. (Vahepeal oli MTÜ Erakooli Majandusõiguse ja Poliitika Instituut enda õigusjärglaseks kuulutanud MTÜ Ühendus Koolitusabi, kus kõik asutajaliikmed olid samad.)

Instituudi juhid nägid kooli sulgemisotsuse taga hoopis Tallinnas aadressil Põhja puiestee 27 asunud ja miljoneid kroone väärt olnud kooli peahoonet (mis oli kunagine Eesti Energia peahoone), et sokutada see Isamaaliidu välissekretäri Jaanus Reisneri ärisõpradele.

Instituut läks pankrotti, sest ettevõttel puudus kehtiv koolitusluba ning kool võlgnes pangale ligikaudu 2,8 miljonit krooni. Hansapank müüs kooli hoone oksjonil võla katteks.

## Viited
Černošice

**Černošice** (saksa keeles *Cernositz* või *Tschernositz*) on linn Tšehhis Kesk-Tšehhi maakonnas Praha lääneringkonnas. Černošice asub Praha kesklinnast ligikaudu 16 km lõunaedelas, Berounka jõe vasakul kaldal.

Černošice paikneb merepinnast 211 meetri kõrgusel.

Černošicet on esmamainitud 1115. aastal. Linnaõigused sai Černošice 1950. aastal, kui mitu asulat ühendati.

## Viited
Vegreville

**Vegreville** on linn Kanadas Alberta provintsis, County of Minburn No. 27 halduskeskus. See asub maantee Alberta Highway 16 kõrval provintsi pealinnast Edmontonist 103 km kaugusel idas.

Vegreville asutati oma praeguses asukohas 1905. aastal, kui sinna ehitati Canadian Northern Railway raudteeliin. Vegreville sai linnaõigused 15. augustil 1906. Samal aastal hakkas ilmuma kohalik ajaleht Vegreville Observer. Linn on saanud nime prantsuse misjonäri Valentin Végréville'i järgi. 

Elanike arv on 2021. aasta seisuga 5689. Suur osa linna elanikest on Ukraina päritolu. 1974. aastal püstitati Vegreville'i piirkondliku ratsapolitsei sajandaks aastapäevaks hiiglaslik Ukraina lihavõttemuna *[[põssanka]]*. 1973. aastast toimub linnas iga aasta juuli esimesel nädalavahetusel Põssanka festival.

Linnas on sündinud murdmaasuusataja ja olümpiavõitja Beckie Scott, jäähokimängija Brent Severyn ja vaimulik David Motiuk.

## Viited
Tere, tüdrukud

**"Tere, tüdrukud!"** on 1962. aastal Tallinnfilmis valminud dokumentaalfilm.

Filmi režissöör on Valeria Anderson. Film jutustab Narvast A. Sommerlingi nimelisse sovhoosi maatööle saabunud vene keelt kõnelevatest noortest, kes asuvad tööle aiandusbrigaadis. Filmis jälgitakse neidude töid ja tegemisi ning sovhoosi põllutöid kevadest sügiseni.

Film võitis 1963. aastal Balti liiduvabariikide ja Valgevene filmifestivalil parima režii auhinna.

## Viited
Lucas Boyé

**Lucas Ariel Boyé** (sündinud 28. veebruaril 1996 San Gregorios) on Argentina jalgpallur, kes mängib ründajana Hispaania kõrgliigaklubis Granada ja Argentina jalgpallikoondises.

Ta alustas klubikarjääri Argentina klubis River Plate, mille noorteakadeemiaga liitus ta 2007. aastal. Klubi põhimeeskonnas debüteeris ta 2014. aastal. 2015–2016 oli ta laenul Argentina kõrgliigaklubis Newell's Old Boys.

2016. aasta veebruaris sõlmis ta lepingu Itaalia kõrgliigaklubiga Torino. Hooaja 2017–18	teises pooles oli ta laenul Hispaania kõrgliigaklubis Celta de Vigo, hooajal 2018–19 Kreeka kõrgliigaklubis Ateena AEK ja hooajal 2019–20 Inglismaa esiliigaklubis Reading. 2020. aasta septembris läks ta laenule Hispaania kõrgliigaklubisse Elche, kellega sõlmis aasta hiljem püsiva lepingu. Aastatel 2020–2023 lõi ta kõigil kolmel hooajal Hispaania kõrgliigas seitse väravat, kuid Elche langes hooaja 2022/23 järel Hispaania kõrgliigast välja.

2023. aasta augustis sõlmis ta nelja-aastase lepingu Granadaga.

Argentina jalgpallikoondises tegi Boyé debüüdi 25. märtsil 2022 MM-i valikmängus Venezuela vastu.

## Viited
Juri Prõlõpko

**Juri Prõlõpko** (ukraina keeles *Юрій Ілліч Прилипко*, 1960-2022) oli Ukraina omavalitsusjuht. Ta oli Hostomeli alevivanem Venemaa sissetungi ajal Ukrainasse. Vene sõjaväelased tapsid ta 7. märtsil 2022.
Kalitniki kalmistu

**Kalitniki kalmistu** (vene keeles *Калитниковское кладбище*) on kalmistu Moskvas Keskhaldusringkonnas Taganka rajoonis aadressil Bolšoi Kalitnikovski projezd 11.

Kalitniki kalmistu pindala on 19 ha.

Kalitniki kalmistu rajati 1771. aastal Moskvat laastanud katkuepideemia ajal.

Aastatel 1834–1838 ehitati kalmistule kirik.

Kuni 1917. aastani maeti Kalitniki kalmistule põhiliselt talupojaseisusest inimesi, kaupmehi ja ettevõtjaid. Uue võimu ajal hakati kalmistule matma ka intelligentsi esindajaid.

## Maetuid
*Marija Andrianova, näitleja
*Ivan Bogomolov, arhitekt
*Nikolai Erdenko, viiuldaja ja laulja
*Robert Falk, kunstnik
*Kirill Ganin, teatrilavastaja
*Natalija Gorskaja, ajaloolane
*Igor Klass, näitleja ja teatrilavastaja
*Pjotr Ljubeškin, näitleja
*Aleksandr Mahhov, kirjandusteadlane
*Aleksei Merekalov, riigitegelane ja diplomaat
*Anatoli Serenko, näitleja
*Aleksandr Stepanski, ajaloolane
*Tatjana Strukova, näitleja
*Jelizaveta Zarubina, luuraja
*Konstantin Tarnovski, ajaloolane
*Villi Tokarev, laulja
*Valentin Tolstõhh, filosoof
*Jevdokija Turtšaninova, näitleja
*Aleksei Vodjagin, jalgpallur ja jalgpallitreener
*Aleksandr Vvedenski, vaimulik ja kirikutegelane

## Viited
Taylor Hawkins

**Oliver Taylor Hawkins** (17. veebruar 1972 Fort Worth, Texase osariik – 25. märts 2022 Bogotá, Colombia) oli USA muusik, kes oli eelkõige tuntud rokkansambli Foo Fightersi trummarina.

Enne 1997. aastal Foo Fightersiga liitumist osales Hawkins trummarina Sass Jordani ja Alanis Morissette'i kontserditurneedel.

Foo Fightersi liige oli Hawkins alates 1997. aastast kuni surmani 2022. aastal. Ta salvestas Foo Fightersiga kaheksa stuudioalbumit.

2004. aastal moodustas Hawkins kõrvalprojektina oma ansambli Taylor Hawkins and the Coattail Riders, kus ta oli trummar ja laulja. Aastatel 2006–2019 andis ta Taylor Hawkins and the Coattail Ridersiga välja kolm stuudioalbumit. 2007. aastal tegi ta kaasa progressiivse roki ansambli Coheed and Cambria stuudioalbumil "Good Apollo, I'm Burning Star IV, Volume Two: No World for Tomorrow". 2021. aastal moodustas ta koos Jane's Addictioni liikmete Dave Navarro ja Chris Chaneyga supergrupi NHC, kus Hawkins oli samuti solist ja trummar. 

2021. aastal austati Hawkinsit Foo Fightersi liikmena Rock'n'rolli Kuulsuste Halli liikmeks võtmisega.

Hawkins suri 50-aastaselt 2022. aasta märtsis Colombias Bogotás Foo Fightersi kontserditurnee ajal.

## Viited

## Välislingid
Eddie Floyd

**Edward Lee Floyd** (sündinud 25. juunil 1937 Montgomerys, Alabama osariigis) on USA laulja ja laulukirjutaja. Ta on viljelenud souli ja *[[R&B]]*-d.

Ta sündis Alabama osariigis Montgomerys ja kasvas üles Detroitis. Ta asutas Detroitis ansambli The Falcons, kellega salvestas ansambli tuntumad hitid "You're So Fine" (1959) ja "I Found a Love" (1962). Seejärel oli Floydil soololepingu Lu Pine Recordsiga Detroitis ja Safice Recordsiga Washingtonis. 1965. aastal kolis ta Memphisesse, kus sõlmis lepingu plaadifirmaga Stax Records.

Floyd kogus algul tuntust laulukirjutana, kirjutades muuhulgas Wilson Pickettile laulu "634-5789". Floydi esimene Staxiga salvestatud laul oli "Things Get Better" (1965), millele järgnes tema tuntuim karjääri tuntuim laul "Knock on Wood" (1966), mis jõudis USA singlite edetabelis 28. kohale ja R&B singlite edetabelis esikohale. Tema ainsaks esikahekümnehitiks edetabelis Billboard Hot 100 jäi Sam Cooke'i laulu "Bring It on Home to Me" kaver (1968), mis jõudis 17. kohale.

Floyd jäi Stax Recordsi juurde kuni selle pankrotistumiseni 1975. aastal, misjärel sai ta lepingu Malaco Recordsiga. Seal ei suutnud Floyd enam majanduslikku edu saavutada, mistõttu sõlmis kaks aastat hiljem lepingu Mercury Recordsiga, kuid ka seal ei saavutanud ta paremaid tulemusi. Alates 1980. aastast on salvestanud vaid harva, kuid on jätkanud järjekindlalt esinemist. Alates 1967. aastast on ta välja andunud 17 albumit.

## Viited
Modřice

**Modřice** (saksa keeles *Mödritz*) on linn Tšehhis Lõuna-Morava maakonnas Brno maaringkonnas. Modřice asub Brno kesklinnast natuke vähem kui 8 km lõunas.

Modřice paikneb merepinnast 204 meetri kõrgusel.

Modřicet on esmamainitud 1141. aastal. Linnaõigused sai Modřice 1. juulil 1994.

Modřicel on Brnoga trammiühendus.

## Viited
Bobbie Gentry

**Bobbie Lee Gentry** (sünninimi **Roberta Lee Streeter**; sündinud 27. juulil 1942 Chickasaw' maakonnas Mississippi osariigis) on endine USA laulja ja laulukirjutaja.

Ta oli üks esimesi naisartiste, kes oma laule ise kirjutas. Ta sai rahvusvaheliselt tuntuks 1967. aastal enda kirjutatud kantrilauluga "Ode to Billie Joe", mis oli kolm nädalat USA singlite edetabeli Billboard Hot 100 esikohal. Gentry pälvis laulu eest kaks Grammy auhinda, võites lisaks parima uue artisti auhinna. Ajakiri Rolling Stone on valinud selle 500 kõigi aegade parima laulu sekka.

Aastatel 1967–1971 salvestas Gentry kokku seitse stuudioalbumit, sealhulgas 1968. aastal albumi Glen Campbelliga. Gentry teised tuntumad laulud on 1969. aastast pärinevad "I'll Never Fall in Love Again" (Dionne Warwicki laul), mis jõudis esikohale Iiri ja Briti singlite edetabelis, "Fancy" (enda kirjutatud) ning Campelliga salvestatud "Let It Be Me" ja "All I Have to Do Is Dream", mis mõlemad on The Everly Brothersi laulude kaverid.

1968. aastal osales ta Sanremo muusikafestivalil itaaliakeelse lauluga "La Siepe".

1970. aastatel kaotas Gentry esinemiste vastu huvi, misjärel loobus muusikukarjäärist ja pole avalikkuse ette enam astunud.
## Viited

## Välislingid
* http://bobbiegentry.org.uk/
Tetjana Ostaštšenko

**Tetjana Ostaštšenko** (ukraina keeles *Тетяна Миколаївна Остащенко*; sündinud 4. augustil 1974 Lvivis) on Ukraina sõjaväearst, auastmelt kindralmajor ja  Ukraina relvajõudude meditsiinijõudude ülem aastatel 2021–2023.

## Elukäik ja haridus
Ta sündis 1974. aasta augustis Lvivis. 1996. aastal lõpetas ta *[[cum laude]]* Lvivi meditsiiniülikooli, 1998. aastal Ukraina Sõjaväemeditsiini Akadeemia, 2020. aastal läbis Suurbritannias Cranfieldi Ülikoolis sisekaitse, julgeoleku ja strateegilise juhtimise kursused.

## Teenistus
Alates 1998. aastast on Ostaštšenko teeninud meditsiiniteenistusega seotud ametikohtadel ning auastmetel, kuni määrati 2021. aastal esimese naisena Ukraina sõjaväes ülemaks, saades ühtlasi riigi esimeseks naissoost brigaadikindraliks. Ülendamisest teatanud Ukraina kaitseministeeriumi hinnangul moodustasid naised sel ajal ligi veerandi armeest. Naisi hakati Ukraina sõjaväkke lubama alates Donbassi sõjast 2014. aastal.

19. novembril 2023 vabastas president Volodõmõr Zelenskõi Ostaštšenko meditsiinijõudude ülema ametist.

### Galerii

Volodymyr Zelenskyy paid a visit to the wounded defenders of Ukraine undergoing treatment at a military hospital (51938622468).jpg|President Volodõmõr Zelenskõi (vasakul), Tetjana Ostaštšenko (keskel) 2022. aasta märtsis. 


## Auastmed
* 2021 - brigaadikindral
* 2022 - kindralmajor

## Viited
Melinda

**Melinda** on naisenimi.

2022. aasta seisuga oli see Eestis esinemissageduselt 1134. naisenimi, eesnimi Melinda oli 50 naisel.

## Nime tuntud kandjaid
*Melinda Clarke, ameerika näitleja
*Melinda Culea, ameerika näitleja
*Melinda Czink, ungari tennisist
*Melinda Dillon, ameerika näitleja
*Melinda French Gates, ameerika ettevõtja, ajakirjanik ja filantroop, Bill Gatesi eksabikaasa
*Melinda Kinnaman, rootsi näitleja
*Melinda Koivula, soome jalgpallur
*Melinda Metz, ameerika kirjanik
*Melinda Wagner, ameerika helilooja

## Viited

## Välislingid
*
Balaklija rajoon

**Balaklija rajoon** (ukraina keeles Балаклійський район) on endine haldusüksus Ukrainas Harkivi oblastis. Selle halduskeskus oli Balaklija linn.

Seoses 2020. aastal toimunud haldusreformiga liideti Balaklija rajoon Izjumi rajooniga.
Odolena Voda

**Odolena Voda** (saksa keeles *Odolenswasser*) on linn Tšehhis Kesk-Tšehhi maakonnas Praha idaringkonnas. Odolena Voda asub Praha kesklinnast ligikaudu 19 km põhjas.

Odolena Voda paikneb merepinnast 248 meetri kõrgusel.

Asulat on esmamainitud 1352. aastal. Linnaõigused sai Odolena Voda 5. oktoobril 1998.

Linnas asub lennukitehas Aero Vodochody.

## Viited
Novodružesk

**Novodružesk** (ukraina keeles *Новодружеськ*) on linn Ukrainas Luhanski oblastis. Asub Donetsi paremkaldal, 110 km Luhanskist loodes ja Lõssõtšanskist vahetult kirdes. Kuulub Lõssõtšanski haldusalasse.

Novodružesk asutati 1935. aastal, linnaõigused sai 1963. aastal.

2019. aastal oli linnas 7049 elanikku.

## Galerii

Fail:Новодружеськ-4.jpg|Kirik Novodružeskis
Fail:Новодружеськ-3.jpg|Novodružesk-Pivdenna kaevanduse varemed
Fail:Новодружеськ 20210108.jpg|Novodružeski linnapiir


## Viited
Conor Gallagher

**Conor John Gallagher** (sündinud 6. veebruaril 2000 Epsomis) on Inglismaa jalgpallur, kes mängib poolkaitsjana Inglismaa Premier League'i klubis Chelsea ja Inglismaa jalgpallikoondises.

2008. aastal liitus ta Chelsea noorteakadeemiaga. Hooajal 2018–19 valiti ta Chelsea akadeemia hooaja mängijaks.

Hooajal 2019–20 oli ta Chelseast laenul Inglismaa esiliigaklubides Charlton Athletic ja Swansea City. Hooajal 2020–21 oli ta laenul Inglismaa kõrgliigaklubis West Bromwich Albion. 28. novembril 2020 lõi ta mängus Sheffield Unitedi vastu oma esimese värava Inglismaa kõrgliigas. 2021. aasta juulis läks ta üheks hooajaks laenule Crystal Palace'i. Hooajal 2021/22 lõi Gallagher Inglismaa kõrgliigas kaheksa väravat ja valiti Crystal Palace'i hooaja parimaks mängijaks.

Chelsea põhimeeskonda pääses Gallagher esmakordselt hooaja 2022/23 eel. Ametliku debüüdi tegi ta Chelsea meeskonnas 6. augustil 2022 Inglismaa kõrgliigamängus Evertoni vastu.

2017. aastal tuli Gallagher Inglismaa kuni 17-aastaste koondisega noorte maailmameistriks. Inglismaa jalgpallikoondises tegi ta debüüdi 15. novembril 2021 mängus San Marino vastu.
Preobraženskoje kalmistu

**Preobraženskoje kalmistu** (vene keeles *Преображенское кладбище*) on kalmistu Moskvas Idaringkonnas Preobraženskoje rajoonis aadressil Preobraženski val 17A.

Preobraženskoje kalmistu pindala on 16,5 ha.

Preobraženskoje kalmistu rajati 1771. aastal katkuepideemia ajal. Epideemia järel sai Preobraženskoje kalmistust vanausuliste kalmistu. Pärast 1917. aastat lakkas Preobraženskoje kalmistu olemast ühe konfessiooni kalmistu.

## Maetuid
*Boriss Ardov, näitleja ja animafilmide lavastaja
*Anatoli Bašaškin, jalgpallur ja treener
*Aleksei Batalov, näitleja
*Aleksandr Berman-Rodin, kloun-parodist
*Aleksandra Danilova, näitleja
*Igor Gelein, filmioperaator
*Margarita Kuprijanova, näitleja
*Vladimir Kuts, kergejõustiklane
*Konstantin Loktev, jäähokimängija
*Sergei Magnitski, jurist
*Viktor Nikiforov, jäähokimängija
*Nina Niss-Goldman, kunstnik ja skulptor
*Margarita Suvorova, estraadilaulja
*Mihhail Tumanišvili, näitleja ja filmilavastaja
*Valentina Ušakova, näitleja

## Viited
Zlatopil

**Zlatopil** () on linn Ukrainas Harkivi oblastis Lozova rajoonis. Linn asub Harkivist ligikaudu 67 km lõunas.

Asula tekkis 1869. aastal. 1952. aastani kandis nime Lihhatšovo. 1991 sai linnaõigused. 1952–2024 kandis nime **Pervomaiskõi**.

2023. aasta 4. juunil sai Zlatopilis Venemaa raketirünnaku tagajärjel vigastada vähemalt 38 inimest, sealhulgas 12 last.

## Viited

## Välislingid
*https://pervom-rada.gov.ua
Marc Guéhi

**Addji Keaninkin Marc-Israel Guéhi** (sündinud 13. juulil 2000 Abidjanis) on Elevandiluurannikul sündinud Inglismaa jalgpallur, kes mängib keskkaitsjana Inglismaa Premier League'i klubis Crystal Palace ja Inglismaa jalgpallikoondises.

Ta kolis perekonnaga Inglismaale, kui oli üheaastane. Jalgpalluriteekonda alustas ta 2005. aastal Londoni äärelinna klubis Cray Wanderers. 2007. aastal liitus ta Chelsea noorteakadeemiaga. Chelseaga sõlmis ta esimese profilepingu 2017. aastal. Chelsea põhimeeskonnas debüteeris ta 2019. aasta septembris EFL Cup'i mängus Grimsby Towni vastu. 2020. aasta jaanuaris läks ta laenule Inglismaa esiliiga klubisse Swansea City ning jäi sinna kuni hooaja 2020–21 lõpuni.

2021. aasta juulis sõlmis ta viieaastase lepingu Crystal Palace'iga. Üleminekusumma oli umbes 18 miljoni naelsterlingit, mis tegi temast Crystal Palace'i ajaloo kolmanda kalleima ostu Christian Benteke ja Mamadou Sakho järel. Esimese värava Inglismaa kõrgliigas lõi ta 20. novembril 2021 mängus Burnley vastu.

2017. aastal tuli Guéhi Inglismaa kuni 17-aastaste koondisega noorte maailmameistriks. Samal aastal saavutas ta Euroopa omavanuste meistrivõistlustel teise koha ja valiti turniiri sümboolsesse koosseisu. Inglismaa jalgpallikoondises tegi Guéhi debüüdi 26. märtsil 2022 sõprusmängus Šveitsi vastu.

## Viited
Darija Astafjeva

**Darija Astafjeva** (ukraina keeles *Дарія Вікторівна Аста́ф'єва*; sündinud 4. augustil 1985 Pokrovis Dnipropetrovski oblastis) on ukraina laulja ja modell.

## Elulugu
Oli üks bändi NikitA solist.

### Galerii

Dasha Astafieva - Nikita2.jpg|Bändi NikitA liikmena
Hef with Karissa Dasha Kristina 2007.jpg|Astafjeva vasakult teine
John Egan

**John Egan** (sündinud 20. oktoobril 1992 Corkis) on Iirimaa jalgpallur, kes mängib keskkaitsjana Inglismaa esiliiga klubis Sheffield United ja Iirimaa jalgpallikoondises.

2009. aastal liitus ta Inglismaa klubiga Sunderland, kuid klubi põhimeeskonnas ei mänginud ta kordagi. 2012. aastal oli ta Sunderlandist laenul Crystal Palace'is, Sheffield Unitedis ja Bradford Citys. Hooaja 2013–14 teises pooles oli ta laenul Inglismaa tugevuselt neljanda liiga klubis Southend United.

2014. aasta juulis sõlmis ta kaheaastase lepingu Inglismaa tugevuselt kolmanda liiga klubiga Gillingham. 2015. aastal valiti Egan Gillinghami aasta mängijaks ja hooajal 2015–16 League One'i hooaja sümboolsesse koosseisu. Aastatel 2016–2018 mängis ta Inglismaa esiliiga klubis Brentford.

2018. aasta juulis liitus Egan Sheffield Unitediga, kellega sõlmis nelja-aastase lepingu. Egan oli Sheffield Unitedi läbi aegade suurim ost. Aastatel 2019–2021 mängis ta klubiga kaks hooaega Inglismaa kõrgliigas.

Iirimaa jalgpallikoondises tegi Egan debüüdi 28. märtsil 2017 sõprusmängus Islandi vastu. Koondisekarjääri esimese värava lõi ta 1. septembril 2021 MM-i valikmängus Portugali vastu. 2020. aastal valiti Egan Iirimaa jalgpallikoondise aasta parimaks mängijaks.

## Viited
Jaanus Reisner

**Jaanus Reisner** (sündinud 9. august 1970) on eesti poliitik ja ettevõtja.

Ta on lõpetanud kutsekooli (kiitusega). Oli Polümeeris praktikal. Õppinud TPIs ja Tallinna Pedagoogiline Koolis, mis jäid küll pooleli, kuid päästsid ta Nõukogude armeest. 2007. aastal lõpetas Tartu Ülikooli, sotsioloogia ja politoloogia eriala. Läbinud Eesti Kunstiakadeemia Restaureerimiskooli, Kaitseväe Lahingukooli.

Reisneri kiire tõus algas 1989. aastal pärast tema Isamaaliitu astumist. Seal ta mitmel korral aitas Mart Laari, korraldades tema raamatu “Metsavennad” trükkimise, kui parteisisese valimiskampaania. Selle nimel ei põlanud Reisner isegi võltsimist. Ta lasi 1994. aasta suvel vähemalt seitsmel äritegelasel kirjutada Isamaasse astumise avalduse märksa varasema kuupäevaga, et nad saaksid osaleda erakonna suurkogul. Sellele suurkogu istungile tõi ta veel vähemalt sadakond inimest, kes muidu parteiüritustel ei osalenud. Laarile andsid teiste seas hääle siis Reisneri (endine) abikaasa Piret Loide-Reisner, äi, ämm ja naiseõde. Tänu sellele jäi ka Laar parteis võimule.

Kuulub Isamaa Erakonda ja on olnud seal nii välissekretär, juhatuse liige (2001) ja noorteorganisatsiooni looja.

Reisner on töötanud Eesti Talleksis, kus aitas müüa konteinereid Norrasse.

Suuräridega alustas Reisner 1995. aastal, kui Isamaaliit valimistel kaotas.

* On olnud kindlustusfirmas Aeromet (hiljem Nordika Kindlustus AS) juhatuse liige 7,5% osalusega. 2002. aastal lõpetas Nordika Kindlustus oma tegevuse.
* 1999. aastal sai Esma Auto 49 protsendilise osaluse – aktsiate endine omanik läks pankrotti.
* Oli Rapla puidufirma nõukogu liige.
* omas ENK Investeeringute aktsiaid 
* Grove Invest osalus
* Introcom Ehitus
* Luterma Aktsia
* Tallink Grupp aktsiaid
* Tallinna Vesi A-aktsiaid

2001. aastal püüdis omastada Tallinna Majandusõiguse ja Poliitika Instituudi (MÕPI) peamaja Tallinnas Põhja puiesteel.

2007. aastal kuulus Eesti Filmi Sihtasutuse nõukokku.

Aastatel 2009–2018 oli ta Kadrina vallavolikogu esimees. Volikogu liige kuni 2025. aasta suveni.

2017. aastast on EELK Kadrina Katariina koguduses juhatuse esimees ja sinodisaadik.

Ta on juhtinud valimisliitu Koduvald.

2025. aasta suvest 2026. aastani oli ta 1. jalaväebrigaadi tsiviil-militaarkoostöö ohvitser.

## Isiklikku
Jaanus Reisneri elukaaslane on Liisa Pakosta ja neil on kolm ühist last. Reisneri poja ristiisa on Mart Laar.
1997. aastast omab Jaanus Reisner Kolu mõisa Lääne-Virumaal.

## Viited
Põhja-Kiviõli karjäär

**Põhja-Kiviõli karjäär** on põlevkivikarjäär Lüganuse vallas, Ida-Virumaal, mida kasutab  Alexela Gruppi kuuluv Kiviõli Keemiatööstus.

## Välislingid
*Ministeerium sai Kiviõli Keemiatööstusele põlevkivi kaevandamiseks vajalike maade ostuks reservist kolm miljonit, arileht.delfi.ee, 30.01.2020
Renato Steffen

**Renato Steffen** (sündinud 3. novembril 1991 Aaraus) on Šveitsi jalgpallur, kes mängib äärepoolkaitsjana Saksamaa kõrgliiga klubis VfL Wolfsburg ja Šveitsi jalgpallikoondises.

Šveitsi kõrgliigas debüteeris Steffen hooajal 2012–2013 FC Thuni meeskonnas. Aastatel 2013–2016 mängis ta Šveitsi kõrgliigas Young Boysi ja 2016–2018 Baseli ridades. Hooaegadel 2015–16 ja 2016–17 tuli ta Young Boysiga Šveitsi meistriks.

2018. aasta jaanuaris sõlmis ta lepingu Wolfsburgiga.

Šveitsi jalgpallikoondises tegi Steffen debüüdi 9. oktoobril 2015 EM-i valikmängus San Marino vastu. Koondisekarjääri esimese värava lõi ta 12. oktoobril 2021 MM-i valikmängus Leedu vastu.

## Saavutused
;FC Basel
*Šveitsi Super League: 2015–16, 2016–17
*Šveitsi karikas: 2016–17
Selçuk Bayraktar

**Selçuk Bayraktar** (sündinud 7. oktoobril 1979 İstanbulis) on türgi elektroonikainsener, droonikonstruktor ja ettevõtja. 

2002. aastal lõpetas ta İstanbuli Tehnikaülikooli elektroonikaosakonna bakalaureusekraadiga. Seejärel jätkas ta õpinguid mehitamata helikopterisüsteemide valdkonnas Ameerika Ühendriikides, kus ta sai magistrikraadi Pennsylvania Ülikoolist (2004) ja hiljem kaMassachusettsi Tehnoloogiainstituudist.

2007. aastal naasis ta Türki, kus sai isa juhitud tehnoloogiaettevõtte Baykar tehnoloogiajuhiks. Tema juhtimisel töötati välja Türgi esimene mehitamata õhusõiduk Bayraktar TB2 (esmalend 2014).

## Tunnustus
*2021 – Aserbaidžaani Karabahhi orden
*2022 – Ukraina 3. järgu orden Teenete eest

## Isiklikku
2016. aastal abiellus ta Sümeyye Erdoğaniga, kes on Türgi presidendi Recep Tayyip Erdoğani tütar.
David Raya

**David Raya Martín** (sündinud 15. septembril 1995 Barcelonas) on Hispaania jalgpallur, kes mängib Inglise kõrgliiga klubis Londoni Arsenal (laenul Brentfordist) ja Hispaania jalgpallikoondises.

2012. aastal liitus ta Inglismaa klubiga Blackburn Rovers. Suurem osa hooajast 2014–15 mängis ta Inglismaa tugevuselt viienda liiga klubis Southport. Blackburn Roversi põhimeeskonnas debüteeris ta Inglismaa esiliigas hooaja 2014–15 lõpus. Blackburn Roversi esiväravavahiks sai Raya hooajal 2017–18, mil klubi mängis Inglismaa tugevuselt kolmandas liigas.

2019. aasta juulis sõlmis ta nelja-aastase lepingu Brentfordiga.

Hispaania jalgpallikoondises debüteeris Raya 26. märtsil 2022 sõprusmängus Albaania vastu.

## Viited
Vilhivka

**Vilhivka** (ukraina keeles Вільхівка) on küla Ukrainas Harkivi oblastis Harkivi rajoonis. See asub Harkivist 8 km kaugusel idas.

## Ajalugu
### Sõjategevus 2022. aastal
27. märtsil 2022 võtsid Ukraina territoriaalkaitse üksused varem Venemaa Relvajõudude kätte langenud küla enda kontrolli alla.

## Viited
Korallnarmikulised

**Korallnarmikulised** (*Hericiaceae*) on kandseente hõimkonna *[[Agaricomycetes]]* klassi kuuluv sugukond seeni.

## Perekondi
**Dentipellis* – narmnahkis
**Hericium* – korallnarmik
**[[Laxitextum]]*

## Välislingid
* Korallnarmikulised andmebaasis eElurikkus
Narmnahkis

**Narmnahkis** (*Dentipellis*) on kandseente hõimkonna *[[Agaricomycetes]]* klassi kuuluv perekond seeni.

## Liike
**Dentipellis fragilis* – õrn narmnahkis
Harjasnarmik (perekond)

**Harjasnarmik** (*Gloiodon*) on kandseente hõimkonna *[[Agaricomycetes]]* klassi kuuluv perekond seeni.

## Liike
**Gloiodon strigosus* – harjasnarmik
Tervitused Päikesele

**"Tervitused Päikesele"** (horvaadi keeles *"Pozdrav suncu"*) on Päikesele pühendatud monument, mis asub Horvaatia rannikulinnas Zadaris. See koosneb kolmesajast mitmekihilisest klaasplaadist. Need asetsevad kivisillutisel, mis piirneb Aadria merega. Klaasplaadid moodustavad 22-meetrise läbimõõduga ringi, mille all on päikesepaneelid. Ringi paigaldatud valguselemendid helendavad öösel ja annavad valgusetendusi.

Horvaatia arhitekti Nikola Bašići projekteeritud ja 2008. aastal valminud monument sümboliseerib suhtlemist valgusega.

## Vaata ka
*Meriorel

## Välislingid
Looduses

**Looduses** on Eesti ajakiri kala-, jahi-, foto- ja matkahuvilistele.

Ajakiri ilmub alates aastast 2013. 

Ajakirja annab välja Kirjastus Vesuuv (kuni aastani 2018 koos Õhtulehe Kirjastusega). Peatoimetaja on Margo Pajuste.

## Välislingid
*Ajakirja koduleht.
Mihhail Mizintsev

**Mihhail Mizintsev** (vene keeles *Михаил Евгеньевич Мизинцев*; sündinud 10. septembril 1962 Averinskaja külas Sjamža rajoonis Vologda oblastis) on Venemaa sõjaväelane, Venemaa Föderatsiooni kaitseministri asetäitja (24. septembrist 2022 kuni 27. aprillini 2023), kindralpolkovnik (2017). 

Ta lõpetas aastal 1980 Kalinini suvorovlaste kooli. Aastal 1984 lõpetas ta Kiievi Kõrgema Üldvägede Juhtivkoosseisu Kooli. Aastal 1996 lõpetas ta Frunze-nimelise Sõjaväeakadeemia. Aastatel 2001–2003 õppis ta Venemaa Föderatsiooni Relvajõudude Kindralstaabi Sõjaväeakadeemias. 

2022. aastal toimunud Venemaa sissetungi ajal Ukrainasse juhtis ta Mariupoli piiramist. Just tema andis käsu pommitada sünnitusmaja, lastehaiglat, draamateatrit ja rahulike elanike elamuid.

Kuus aastat varem oli ta omandanud kogemusi Süüria kodusõjas Aleppo hävitamisel.  

Tänutäheks tema veretööde eest määras Putin ta 24. septembril 2022 Venemaa kaitseministri asetäitjaks. 27. aprillil 2023 vabastas Putin ta sellest ametist.

## Viited

## Välislingid
*Kes on "Mariupoli lihunik" Postimees 28. märts 2022
*London lisas sanktsioonide nimekirja Mariupoli piiramist juhtinud kindrali
Natalija Kobrõnska

**Natalija Kobrõnska** (ukraina keeles *Кобринська Наталія Іванівна*, varem *Наталія Озаркевич*; 8. juuni 1855 Galiitsia – 22. jaanuar 1920) oli Ukraina naisõiguslane ja kirjanik.

## Elukäik ja haridus
Ta sündis Beleluja külas Galiitsias. Kuna tol ajal ei lubatud naistele algkooliharidusest enamat, sai Natalija edasist koolitust peamiselt kodus isalt – tema isa oli vaimulik Ivan Ozarkevitš (Іван Озаркевич), kes valiti hiljem Austria parlamenti. Natalija õppis mitut keelt (vene, poola, saksa, prantsuse) ning luges erinevate riikide kirjandust, mida ta vennad koolist tõid. 1871. aastal abiellus ta Teofil Kobrinskõiga (Теофіль Кобринський), kuid mees suri paar aastat hiljem ja naisel tuli vanemate juurde Bolehhivi kolida. 1920. aastal suri ta 64-aastaselt samas asulas tüüfusse.

## Ühiskondlik tegevus
Natalija Kobrõnska asutas Ivano-Frankivskis 1884. aastal naiste seltsi, et naisi kirjanduse abil harida ning toetada naisõigusluse arutelu. Ta juhtis 1890. aastal delegatsiooni, mis nõudis haridusministrilt naiste lubamist ülikooli. Aasta hiljem korraldas naiste konverentsi, et arutada naiste keskkoolide loomist. Samuti nõudis ta naistele valimisõigust, lasteaedade loomist ning ühiskööke. Oma kõnedes ja artiklites osutas ta naiste raskustele ja ebavõrdsusele Austra-Ungari ning Vene keisririikides.

## Kirjanduslik tegevus
Oma esimese lühijutu "Шумінська" ("Ajastu vaim") kirjutas Kobrõnska 1883. aastal, järgmisel aastal ilmus tema novell "Задля кусника хліба" ("Leivatüki eest"). 1887. aastal andis koos Olena Ptšilkaga (Олена Пчілка) välja antoloogia "Перший вінок" ("Esimene pärg"), mis koosnes Ukraina naisautorite lugudest. Nii Ida- kui Lääne-Ukraina naisluuletajate ja proosakirjanike teostest koosnev antoloogia oli üks esimesi sellelaadseid Euroopas.

Tema kirjastus avaldas kolm naisautorite almanahhi. Tema kirjutatud lühijutte avaldati mitmes kogumikus: ta keskendus naistele, ühiskondlikele ja psühholoogilistele teemadele, rahvausunditele ning esimesele maailmasõjale.

## Vaata ka
* Ukraina kirjandus
* Ukraina kultuur
* Ukraina ajalugu

## Viited
Screamin' Jay Hawkins

**Jalacy "Screamin' Jay" Hawkins** (18. juuli 1929 Cleveland, Ohio – 12. veebruar 2000 Neuilly-sur-Seine, Prantsusmaa) oli USA laulja, pianist ja näitleja.

Ta on tuntud oma võimsa, ooperliku häälekasutuse ja pööraste teatraalsete esinemiste poolest. Ta on peetud esimeseks *[[shock rock]]*i pioneeriks. Näiteks alustas ta oma esinemisi kirstust välja tulles ning kasutas esinemiste ajal koljukujulisi esemeid ja suitsupomme.

Hawkinsi tuntuim lugu on "I Put a Spell on You" (1956), millest hiljem on oma versiooni salvestanud teiste seas Nina Simone, Joe Cocker, Creedence Clearwater Revival ja Marilyn Manson. Ajakiri Rolling Stone on valinud selle 500 kõigi aegade parima laulu hulka.

Näitlejana tegi ta kaasa mitmes filmis, näiteks Jim Jarmuschi filmis "Mystery Train" (1989).
Grigóris Kástanos

**Grigóris Kástanos** (kreeka keeles Γρηγόρης Κάστανος; sündinud 30. jaanuaril 1998 Paralímnis) on Küprose jalgpallur, kes mängib poolkaitsjana Itaalia kõrgliiga klubis Salernitana ja Küprose jalgpallikoondises.

2014. aastal liitus ta Torino Juventusega. Ainsal korral on ta Juventuse meeskonnas Itaalia kõrgliigas mänginud 13. aprillil 2019 mängus SPAL-i vastu. Hooaja 2016–17 teises pooles mängis ta Juventusest laenul Itaalia kõrgliiga klubis Pescara, 2017–2018 Belgia kõrgliiga klubis Zulte Waregem, 2018–19 Itaalia tugevuselt kolmandas liigas Juventuse reservmeeskonnas, 2019–2020 Itaalia esiliigas taas Pescaras ja 2020–2021 Itaalia esiliiga klubis Frosinone. 2021. aasta augustis läks ta laenule Salernitanasse.

Küprose jalgpallikoondises debüteeris Kástanos 28. märtsil 2015 EM-i valikmängus Belgia vastu. Koondisekarjääri esimese värava lõi ta 13. oktoobril 2018 UEFA Rahvuste Liiga mängus Bulgaaria vastu.
Piéros Sotiríou

**Piéros Sotiríou** (kreeka keeles Πιέρος Σωτηρίου; 13. jaanuaril 1993 Nikosias) on Küprose jalgpallur, kes mängib Bulgaaria kõrgliiga klubis Razgradi Ludogorets ja Küprose jalgpallikoondises.

Ta alustas klubikarjääri Küprose klubis Nikosia Olympiakos, debüteerides hooajal 2009–10 Küprose esiliigas. Aastatel 2010–2013 mängis ta klubiga Küprose kõrgliigas. Aastatel 2013–2017 mängis ta Küprose kõrgliigas APOEL-i ridades, tulles klubiga neli korda Küprose meistriks. Hooajal 2016–17 lõi ta Küprose kõrgliigas 21 väravat, millega oli liigas paremuselt teine väravakütt.

Aastatel 2017–2020 mängis Sotiríou Taani kõrgliiga klubis København. Hooajal 2018–19 tuli ta Københavniga Taani meistriks. Individuaalselt oli tema edukaim hooaeg Taanis 2017–18, mil ta lõi 14 väravat. Aastatel 2020–2021 mängis ta Kasahstani kõrgliiga klubis Astana.

2021. aasta veebruaris sõlmis ta kolme ja poole aasta pikkuse lepingu Razgradi Ludogoretsiga. Hooajal 2020–21 tuli ta klubiga Bulgaaria meistriks.

Küprose jalgpallikoondises tegi Sotiríou debüüdi 14. novembril 2012 sõprusmängus Soome vastu. Koondisekarjääri esimese värava lõi ta 13. novembril 2016 MM-i valikmängus Gibraltari vastu. 29. märtsil 2022 lõi ta UEFA Rahvuste Liiga väljalangemismängu korduskohtumises värava Eesti vastu.

## Saavutused
;APOEL
*Küprose kõrgliiga: 2013–14, 2014–15, 2015–16, 2016–17
*Küprose karikas: 2013–14, 2014–15
*Küprose superkarikas: 2013
;København
*Taani Superligaen: 2018–19
;Astana
*Kasahstani superkarikas: 2020
;Razgradi Ludogorets
*Bulgaaria kõrgliiga: 2020–21
*Bulgaaria superkarikas: 2021
Korallnarmik

**Korallnarmik** (*Hericium*) on kandseente hõimkonna *[[Agaricomycetes]]* klassi kuuluv perekond seeni.

## Liike
**Hericium cirrhatum* – karvane korallnarmik
**Hericium coralloides* – harunev korallnarmik
**Hericium erinaceus* – lõvilakk-korallnarmik
Struga

**Struga** (makedoonia keeles *Струга*, albaania keeles *Strugë*) on linn ja populaarne turismisihtkoht Põhja-Makedoonia edelaosas Ohridi järve kaldal Musta Drini ääres. See on Struga valla halduskeskus.

## Viited

## Välislingid
Ehitusnurk

**Ehitusnurk** (*steel angle bracket*) on L-kujuline terasdetail puitkonstruktsioonide ühendamiseks.

## Kasutamine
Ehitusnurka kasutatakse puitehitistes, et ühendada kahte detaili 90-kraadise nurga all. Suuremate raskuste puhul kasutatakse tugevdatud ehitusnurka. Ehitusnurgad on tsingitud (kaitseb rooste vastu) ja seetõttu võib neid kasutada välistingimustes.

## Paigaldamine
Paigaldamiseks kasutatakse kruvisid või naelu. Võimalikult suure koormuse talumiseks tuleb kasutada vastava pikkusega naelu või kruvisid.

## Valmistamine
Ehitusnurka valmistatakse terasest ning korrosiooni kaitseks kaetakse tsingiga.

## Omadused

* kerge
* lihtne paigaldada
* soodne
* ilmastikukindel

## Viited

# https://www.toolstation.com/stainless-steel-angle-bracket/p44421
#
Marõna Vjazovska

**Marõna Vjazovska** (ukraina keeles Марина Сергіївна Вязовська; sündinud 2. novembril 1984 Kiievis) on Ukraina matemaatik, kes leidis 2016. aastal lahenduse kaheksadimensionaalsete kerade pakkimisprobleemile kaheksadimensionaalses ruumis. 

## Elukäik ja haridus
Ta sündis Kiievis, keskhariduse omandas Kiievi Loodusteaduste Lütseumis. 2005. aastal sai ta bakalaureusekraadi Kiievi Ülikoolis, 2007. aastal magistrikraadi Saksamaal Kaiserlauterni Tehnikaülikoolist ning 2013. aastal doktorikraadi Bonni ülikoolis tööga "Modular Functions and Special Cycles". Järeldoktorantuuris oli ta Berliini Matemaatikakoolis, Berliini Humboldti Ülikoolis ja Princetoni Ülikoolis. 2018. aastast on ta professor Lausanne'i Polütehnikumis. 2018. aastast on ta matemaatikainstituudi arvuteooria õppetooli professor Šveitsi Föderaalses Tehnoloogiainstituudis Lausanne'is.

## Teadustegevus
Vjazovska lahendas 2016. aastal kerade pakkimisprobleemi kaheksandas dimensioonis (Kepleri hüpotees) ja koostöös kolleegidega samal aastal ka 24. dimensioonis (Leechi võre). Varem oli probleem lahendatud kuni kolmandas dimensioonis ja see lahendus nõudis pikki arvutustehteid, kuid Vjazovska lahendus 8. ja 24. dimensioonile on "jahmatavalt lihtne".

## Tunnustus
* 2016 – Salemi auhind
* 2017 – Clay teadustööauhind, Matemaatika Läbimurde auhind
* 2019 – Ruth Lyttle Satteri auhind matemaatikas ja Fermat' auhind
* 2020 – Euroopa Matemaatika Seltsi auhind ja Šveitsi Latsise auhind
* 2022 – Fieldsi medal

## Viited
Basmane raudteejaam

**Basmane raudteejaam** (türgi keeles *Basmane garı*) on Türgi rannikulinna İzmiri üks kahest peamisest raudteejaamast. Kesklinnas asuval terminalil on linnadevahelised liinid Ankarasse, Bandırmasse ja Konyasse ning piirkondlikud liinid Denizlisse, Sökesse, Tiresse ja Ödemişisse.

## Vaata ka
*Alsancaki raudteejaam

## Välislingid
*
Alsancaki raudteejaam

**Alsancaki raudteejaam** (türgi keeles *Alsancak garı*) on Türgi rannikulinna İzmiri üks kahest peamisest raudteejaamast. 

See on Kemeri raudteejaama järel riigi vanuselt teine raudteejaam.

## Vaata ka
*Basmane raudteejaam

## Välislingid
*
Jüri Sild (botaanik)

**Jüri Sild** (sündinud 18. märtsil 1968) on eesti botaanik, aastast 2014 Tartu Ülikooli botaanikaaia juhataja. 

Sild lõpetas 1992. aastal Tartu Ülikooli taimefüsioloogia erialal ja kaitses samas 1995. aastal magistritöö taimegeneetika alal.

Aastatel 1993–2004 töötas ta Tartu Ülikooli Botaanikaaias tehnikuna, 2004–2013 samas direktori asetäitjana ning alates 1. jaanuarist 2014 on ta Tartu Ülikooli botaanikaaia juhataja.

## Tunnustus
* 2012 – Tartu Ülikooli aumärk

## Viited
Denõss Prokopenko

**Denõss Prokopenko** (ukraina keeles *Денис Геннадійович Прокопенко*; sündinud 20. juunil 1991) on Ukraina sõjaväelane, Ukraina rahvuskaardi 1. korpuse "Azov" ülem. Ukraina kangelane. 

## Elulugu
Päritolult osalt karjalane. Tema vaarisa kasvas üles Soomes ja osales Talvesõjas (1939–1940) Nõukogude Liidu vastu. Vaarisa perekond hukkus, välja arvatud Prokopenko vanaisa, kes asus orvuna Kiievisse.

Seitsmenda eluaastani kasvatas Prokopenkot vanaisa, kes oli kommunismivastane ja hoidis mälestust oma karjala juurtest.

Lõpetas Kiievi rahvusliku lingvistilise ülikooli germaani filoloogia teaduskonna inglise keele õpetajana (*Київський національний лінгвістичний університет*).

Prokopenko liitus võitlusega Venemaa tekitatud separatistide vastu Ida-Ukrainas 11. juulis 2014. Ta osales terrorismivastases operatsioonis Ukraina poolel Azovi pataljoni koosseisus. Pataljonis demonstreeris ta juhtimisomadusi ja temast sai rühma peagi kompanii. 2017. aasta juulis tehti temast Azovi pataljoni komandör. 

Pärast 2022. aastal toimunud Venemaa sissetungi juhtis Azovi polku Mariupoli lahingus ja langes vangi. Vabanes sõjavangist 2022. aasta septembris. Naasis koos presidendiga Türgist Ukrainasse 2023. aasta 8. juulil. 2023. aastast juhib ta taas Azovi pataljoni.

## Auastmed
* 2015 nooremleitnant   
* ? leitnant  
* ? vanemleitnant  
* 2019 kapten  
* 2022 major  
* 2022 alampolkovnik (Підполковник Національної гвардії) 
* 2026 brigaadikindral

## Autasud
* 2019 – Bohdan Hmelnõtskõi ordeni 3. järk
*  2022 – Ukraina kangelane
* 2025 – Bohdan Hmelnõtskõi ordeni 2. järk

## Viited

## Välislingid
* Ukraine: Mariupol commanders return home with Zelenskyy. DW, 8. juuli 2023